అనుమతి తప్పనిసరి..!
- పసిడి దిగుమతులపై ప్రభుత్వ నిర్ణయం
ముంబయి: దక్షిణ కొరియా నుంచి అంతకంతకు పెరిగిపోతున్న పసిడి, వెండి దిగుమతులను నియంత్రించడానికి కేంద్ర ప్రభుత్వం తాజాగా ఆంక్షలు విధించింది. ఇక ముందు వీటి దిగుమతులపై ప్రభుత్వ అనుమతి తప్పనిసరి చేస్తూ కేంద్రం నిర్ణయం తీసుకుంది. అదే విధంగా ఈ ఉత్పత్తులను పరిమిత కేటగిరీలోకి చేర్చింది. జూలై 1 నుంచి ఆగస్టు 21 వరకు మధ్య కాలంలో దక్షిణ కొరియా నుంచి దేశంలోకి దాదాపు 1 బిలియన్‌ డాలర్ల విలువ చేసే బంగారం దిగుమతులు జరగడంతో ప్రభుత్వం ఈ నిర్ణయం తీసుకుంది.. కాగా నాణేలు, ఆభరణాలతో సహా అన్ని రకాల బంగారం, వెండి వస్తువులపై ఈ పరిమితి వర్తిస్తుందని ప్రభుత్వం పేర్కొంది. దక్షిణ కొరియాకు, భారత్‌కు మధ్య ఉచిత వాణిజ్య ఒప్పందం (ఎఫ్‌టీఏ) అమల్లో ఉంది. దీంతో ఆ దేశం నుంచి వచ్చే బంగారం దిగుమతిపై ప్రాథమిక కస్టమ్‌ సుంకం విధించడానికి వీల్లేదు. ప్రస్తుతం సమీకత జీఎస్టీ కింద బంగారంపై 3 శాతం పన్ను మాత్రమే అమల్లో ఉంది. ఉచిత వాణిజ్య ఒప్పందం లేని దేశాల నుంచి దిగుమతి చేసుకునే బంగారం ఉత్పత్తులపై 10 శాతం కస్టమ్‌ డ్యూటీ అమల్లో ఉంది.
దక్షిణ కొరియాతో ఉన్న ఎఫ్‌టీఏను ఉపయోగించుకుని పలువురు వాణిజ్య వ్యాపారులు పన్ను ఎగొట్టేందుకు ఆ దేశం నుంచి భారీగా పసిడి దిగుమతులు చేసుకుంటున్నారు. దీంతో జులైలో బంగారం దిగుమతులు 95 శాతం పెరిగాయని తెలుస్తోంది. ప్రభుత్వ తాజా నిర్ణయంతో బంగారం, వెండిని దిగుమతి చేసుకోవాలంటే దిగుమతిదారులు ముందస్తుగా ప్రభుత్వం వద్ద నుంచి అనుమతి తీసుకోవాల్సి ఉంటుంది. చైనా తర్వాత ప్రపంచంలో అతిపెద్ద బంగారం వినియోగదారునిగా భారత్‌ ఉంది. ప్రస్తుతం 400 ప్లస్‌ ఉత్పత్తులు నియంత్రిత దిగుమతుల జాబితాలో ఉన్నాయి. వాటిలో జంతువులు, కొన్ని విత్తనాలు, యూరేనియం, పేలుడు పదార్థాలున్నాయి. డబ్ల్యూటీవో నిబంధనలకు అనుగుణంగానే ఈ నిషేధం ఉందని, ఎఫ్‌టీఏ నిబంధనలను ఇది ఉల్లంఘించడం లేదని అధికారులు పేర్కొన్నారు.
మీ స్నేహితులకు రికమెండ్ చెయ్యండి